Cel puțin trei oameni au fost ucişi joi într-un atac armat în oraşul american Minneapolis, printre care şi un ofiţer de poliţie şi un suspect, au anunţat autorităţile locale, relatează Reuters.
Alte trei persoane, printre care un alt poliţist şi un pompier, au fost rănite în atac, au precizat autorităţile.
Presa locală anunţase anterior că patru oameni au fost ucişi cu focuri de armă.
Motivul atacului este încă în curs de investigare, au mai spus autorităţile.
Departamentul de poliţie din Minneapolis a anunţat anterior pe reţelele sociale că ofiţerii „răspund la un incident în desfăşurare” în care şase persoane, dintre care doi poliţişti, au fost rănite.
„Situaţia continuă să fie fluidă”, a spus departamentul de poliţie, îndemnând publicul să evite o zonă din cartierul Whittier, la sud de centrul oraşului Minneapolis, cel mai populat oraş şi capitala statului Minnesota.
Cartierul găzduieşte Institutul de Artă Minneapolis şi Colegiul de Artă şi Design Minneapolis.
Un polițist a fost ucis
Postul de televiziune KMSP din Minneapolis a informat anterior că şase persoane au fost împuşcate, inclusiv doi ofiţeri de poliţie şi patru civili, şi că un ofiţer şi alte două persoane au murit. Postul a citat surse din cadrul forţelor de ordine sub rezerva anonimatului.
WCCO-TV, afiliat CBS, a anunţat că presupusul agresor a fost ucis şi un al doilea ofiţer este grav rănit.
Minneapolis Star-Tribune a raportat că un poliţist în vârstă de 28 de ani a fost ucis şi un altul se află în stare critică după un schimb de focuri cu agresorul. Potrivit aceleiaşi surse, alte patru persoane ar fi fost împuşcate în incidentul produs lângă un bloc de apartamente din cartierul Whittier.
Ziarul a afirmat că acesta este primul atac armat din Minneapolis în care un poliţist a fost împuşcat mortal în timpul serviciului în ultimii 20 de ani.